

PROJEKTS uz 29.04.2025.

vēlamais datums izskatīšanai: AK 14.05.2025.

FK 21.05.2025.

domē: 29.05.2025.

sagatavotājs: Iluta Plikgalve

ziņotājs: Iluta Plikgalve

 LĒMUMS

Ādažos, Ādažu novadā

2025. gada 29. maijā **Nr.**«DOKREGNUMURS»

**Par dalību projektā “Multimodāls sabiedriskā transporta tīkls, 2. kārta” attīstot staciju “Garupe”**

Ministru kabinets 19.11.2024. pieņēma noteikumus Nr. 726 “Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākuma “Multimodāls sabiedriskā transporta tīkls” īstenošanas noteikumi” (turpmāk – Noteikumi), ar mērķi veicināt multimodāla sabiedriskā transporta tīkla attīstību ar dzelzceļu kā sabiedriskā transporta sistēmas mugurkaulu, izveidojot sabiedriskā transporta savienojumu, kā arī veicinot mikromobilitāti.

Noteikumi paredz maksimālo attiecināmo Eiropas Reģionālās attīstības fonda (turpmāk – ERAF) finansējuma apmēru 85 % no projekta plānotā kopējā attiecināmā finansējuma, t.sk. attiecināmas arī pievienotās vērtības nodokļa izmaksas.

Noteikumi arī paredz līdz 31.12.2029. īstenot vismaz 20 projektus, veicot atklātas projektu iesniegumu atlases, un pirmo atlases kārtu paredzēt tikai augstas gatavības projektu atbalstīšanai. Otrās atlases kārtas atvēršana paredzama 2025. gada maija beigās, paredzot projektu iesnieguma gatavošanai 2 mēnešus. Projektu atlasi organizē un turpmākās darbības veic Centrālā finanšu un līgumu aģentūra.

Ādažu novada pašvaldības domes Finanšu komiteja 19.02.2025. atzina par atbalstāmu konceptuālu dalību projektu 2. kārtas atlasē Garupes stacijas piegulošās teritorijas attīstībai (turpmāk – Projekts), paredzot izbūvēt piekļuves ceļu no autoceļa P1 līdz stacijai piegulošai teritorijai, kur plānots izbūvēt stāvlaukumu ar cietā seguma virskārtu, izbūvēt ietvi un apgaismojumu paralēli jaunbūvējamam ceļa posmam un savienojošā posmā (tādējādi nodrošinot ērtu piekļūstamību dzelzceļa stacijai “Garupe”), kā arī izbūvēt ietvi un apgaismojumu gar Vētru ielu (veicinot iedzīvotāju pārvietošanos ar kājām un velosipēdiem).

Ņemot vērā Projektā plānotās darbības, nepieciešams noslēgt sadarbības līgumu ar VAS “Latvijas dzelzceļš” zemes vienības ar kadastra apzīmējumu Nr. 80520060725 daļas izmantošanai, t.i., stāvlaukuma, ietves un apgaismojuma izbūvei dzelzceļa stacijai piegulošā teritorijā, un sadarbības līgumu ar VSIA “Latvijas valsts ceļi” valsts zemes vienības ar kadastra apzīmējumu Nr. 80520060759 daļas izmantošanai, t.i., jaunizbūvējamā ceļa krustojuma ar autoceļu P1 izbūvei un gājēju pārejas organizēšanai. Drošības nodrošināšanai attīstītajā infrastruktūrā, paredzēta videonovērošanas iekārtu uzstādīšana.

Dzelzceļa stacija atrodas aptuveni 150 m no autoceļa P1, un, lai piekļūtu stacijai, nepieciešams šķērsot AS “Latvijas valsts meži” pārvaldībā esošu valstij piederošu zemes vienību ar kadastra apzīmējumu Nr. 80520060755 (nosaukums “Valsts mežs 8052). Noteikumu 21. punkts paredz, ka pašvaldība var veikt ieguldījumus īpašumā, ja līdz noslēguma maksājuma veikšanai tiesības nostiprinātas zemesgrāmatā. No Projekta infrastruktūras vēlākas uzraudzības un apsaimniekošanas viedokļa pašvaldībai ir lietderīgi atsavināt Projektam nepieciešamo zemes vienības daļu. Zemes ierīcības projekta izstrāde un sadalītās zemes vienības reģistrēšana zemesgrāmatā būtu Projektā neattiecināmas izmaksas.

Pamatojoties uz Meža likuma 44. panta 4. daļas 2. punktu, valsts meža zemes atsavināšana atļauta, ja zeme nepieciešama Pašvaldību likumā noteiktās pašvaldības autonomās funkcijas “ceļu būvniecība” veikšanai.

Projekta kopējās plānotās attiecināmās izmaksas ir 710 000 *euro*, tajā skaitā ERAF finansējums 532 429 *euro,* jeb 74,99 %, un pašvaldības finansējums 177 571 *euro,* jeb 25,01 %. Projekta apstiprināšanas gadījumā iespējams saņemt vairākus avansus kopsummā nepārsniedzot 90 % no Projektam piešķirtā ERAF finansējuma. Pašvaldības finansējumu un 10 % no ERAF finansējuma nepieciešams paredzēt 2026. gada un 2027. gada budžetā, sadalot to vienādās daļās, t.i., katrā gadā paredzot 115 406,95 *euro*. Atsavināšanas procesa izmaksām 2026. gada budžetā papildus nepieciešams paredzēt 7 500 *euro*.

Projekts atbilst Ādažu novada Attīstības programmas (2021. – 2027.) vidējā termiņa prioritātēm:

* “VTP3: Attīstīta, droša un mobila satiksmes infrastruktūra”:
	+ rīcības virziena “RV3.1: Pašvaldības ceļu un ielu infrastruktūras atjaunošana un attīstība” uzdevuma “U3.1.1: Uzlabot satiksmes drošību uz ceļiem un ielām, t.sk., nodrošinot mazāk aizsargātu satiksmes dalībnieku – gājēju, velobraucēju – drošību” pasākumam “C3.1.1.4. Satiksmes drošības uzlabošanas projektu izstrāde un īstenošana uz Carnikavas pagasta ceļiem un ielām”, uzdevuma “U3.1.2: Uzturēt, labiekārtot un atjaunot pašvaldības ielas un ceļus” pasākumiem “C3.1.2.1. Pašvaldības ceļu un ielu infrastruktūras uzturēšana un attīstība” un “C3.1.2.2. Ielu seguma atjaunošana un izveide”, uzdevumam “U3.1.3: Nodrošināt energoefektīvu apgaismojumu apdzīvotajās vietās un sabiedriskās vietās, kur tas vēl nav nodrošināts”;
	+ rīcības virziena “RV3.2: Mobilitātes attīstība” uzdevuma “U3.2.2: Izbūvēt, labiekārtot un atjaunot stāvvietas” pasākumam “C3.2.2.1. Auto stāvlaukumu izveide un paplašināšana”, uzdevuma “U3.2.3: Uzlabot pārvietošanās iespējas starp novada ciemiem un tuvākajām apdzīvotajām vietām” pasākumam “C3.2.3.2. Gājēju un velobraucēju maršrutu izstrāde, attīstības projektu izstrāde un īstenošana”;
* “VTP6: Klimatneitrāla enerģijas izmantošana un ģenerācija”:
	+ rīcības virziena “RV6.3: Videi draudzīgs transports un mobilitāte” uzdevuma “U6.3.1 Veicināt ilgtspējīgus transporta un mobilitātes risinājumus” pasākumiem “C6.3.1.1. Mobilitātes veicināšana novada teritorijā un ar citām pašvaldībām”, “C6.3.1.2. Gājēju un velo infrastruktūras attīstība” un “C6.3.1.4. Videi draudzīga novada apmeklētāju pārvietošanās un autostāvvietu ierīkošana”.

Pamatojoties uz Pašvaldību likuma 4. panta pirmās daļas 2. un 3. punktu, 73. panta ceturto daļu, kā arī pašvaldības Projektu uzraudzības komisijas 28.04.2025. atzinumu, domes Attīstības komitejas 14.05.2025. atzinumu un Finanšu komitejas 21.05.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt:
	1. Ādažu novada pašvaldības dalību Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākumā “Multimodāls sabiedriskā transporta tīkls” attīstot teritoriju pie dzelzceļa stacijas “Garupe”, ar plānoto indikatīvo finansējumu 710 000 *euro* (t.sk., 532 429 *euro* ERAF finansējums un 177 571 *euro* pašvaldības finansējums);
	2. Projekta īstenošanai nepieciešamās zemes vienības (kad. apz. Nr. 80520060755) daļas 2 500 m2 platībā bez atlīdzības atsavināšanu;
2. Centrālās pārvaldes Attīstības un projektu nodaļai:
	1. sagatavot un iesniegt Projekta pieteikumu Kohēzijas politikas fondu vadības informācijas sistēmā;
	2. organizēt sadarbības līguma noslēgšanu ar VAS “Latvijas dzelzceļš” par zemes vienības ar kadastra apzīmējumu Nr. 80520060725 daļas izmantošanu;
	3. organizēt sadarbības līguma noslēgšanu ar VSIA “Latvijas valsts ceļi” par zemes vienības ar kadastra apzīmējumu Nr. 80520060759 daļas izmantošanu;
	4. organizēt sadarbības līguma noslēgšanu ar AS “Latvijas valsts meži” par zemes vienības ar kadastra apzīmējumu Nr. 80520060755 daļas izmantošanu.
3. Projekta apstiprināšanas gadījumā:
	1. iekļaut Projekta izpildei nepieciešamos finanšu līdzekļus Attīstības un projektu nodaļas budžeta tāmes projektā 2026. gadā 115 406,95 *euro* un 2027. gadā 115 406,95 *euro*;
	2. iekļaut Centrālās pārvaldes Nekustamā īpašuma nodaļas 2026. gada budžeta tāmes projektā 7 500 *euro* zemes vienības daļas ar kadastra apzīmējumu Nr. 80520060755 atsavināšanas procesa izdevumu apmaksai.
4. Papildināt Attīstības programmas (2021-2027) Rīcības plāna uzdevumu “U6.3.1: Veicināt ilgtspējīgus transporta un mobilitātes risinājumus” ar jaunu pasākumu “C6.3.1.8. Projekta “Multimodāla sabiedriskā transporta tīkla attīstība Garupē” īstenošana” (atbildīgais – Attīstības un projektu nodaļa; izpildes termiņš 2025.-2029.; Finanšu resursi – ES finansējums, Pašvaldības finansējums; Indikatīvās projekta izmaksas – 710 000 *euro*; Iznākuma rādītāji – Projektu plānots veikt 2.3.1.2. pasākuma “Multimodāls sabiedriskā transporta tīkls” ietvaros. Projektā plānots izbūvēt stāvlaukumu ar cietā seguma virskārtu, izbūvēt ceļu ar ietvi un apgaismojumu, nodrošinot ērtu piekļūstamību dzelzceļa stacijai “Garupe”. Veicinot iedzīvotāju pārvietošanos ar kājām un velosipēdiem, plānots izbūvēt ietvi un apgaismojumu gar Vētru ielu.
5. Pašvaldības domes priekšsēdētājai parakstīt ar Projekta īstenošanu saistītos dokumentus.
6. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

@ APN, FIN, JIN, NĪN, IDRV

Iluta Plikgalve